तमिलनाडु में मिले 505 नए कोरोना केस, एक लाख से अधिक स्वास्थ्यकर्मियों को लगा चुका है टीका
राज्य में स्वास्थ्य कार्यकर्ताओं सहित कुल 1,05,543 लोगों को अभी तक टीकाकरण अभियान के शुभारंभ के बाद से टीके लगाये जा चुके हैं।
चेन्नई: तमिलनाडु में कोविड-19 के 505 नये मामले सामने आये और पांच और मरीजों की मौत हो गई। इसे मिला कर, राज्य में संक्रमितों की कुल संख्या बढ़कर 8,37,832 और मृतक संख्या बढ़कर 12,350 हो गई। यह जानकारी स्वास्थ्य विभाग ने शनि़वार को दी। स्वास्थ्य विभाग की ओर से जारी एक बुलेटिन में कहा गया कि इसी बीच 526 मरीज संक्रमण से ठीक हुए। इससे राज्य में अभी तक ठीक हुए मरीजों की संख्या बढ़कर 8,20,907 हो गई है। उपचाराधीन मरीजों की संख्या 4,575 है। राज्य सरकार ने अपना टीकाकरण अभियान 16 जनवरी को शुरू किया था और आज 8,417 व्यक्तियों को टीके लगाये गए जिससे अभी तक टीका लेने वालों की संख्या बढ़कर एक लाख से अधिक हो गई। जन स्वास्थ्य एवं चिकित्सा विभाग की एक आधिकारिक विज्ञप्ति के अनुसार, 8,417 लाभार्थियों को कोविड-19 के टीक लगाये गए और स्वास्थ्य कार्यकर्ताओं सहित कुल 1,05,543 लोगों को अभी तक टीकाकरण अभियान के शुभारंभ के बाद से टीके लगाये जा चुके हैं। केरल में देश का पहला कोविड-19 मामला सामने आने के एक साल बाद शनिवार को इस महामारी के 6,282 नए मरीज सामने आए, जबकि 7,032 और लोग इस संक्रमण से मुक्त हुए एवं फिलहाल 71,469 मरीज उपचाररत हैं। स्वास्थ्य मंत्री के के शैलजा ने बताया कि नये मरीजों के सामने आने के बाद राज्य में संक्रमितों की संख्या बढ़कर 9,23,912 हो गयी जबकि अबतक 8,48,476 मरीज इस बीमारी से निजात पा चुके हैं। उन्होंने कहा, ‘‘पिछले साल इसी दिन राज्य से देश का पहला कोविड-19 मामला सामने आया था।’’ उन्होंने एक कार्यक्रम में कहा, ‘‘ जब हम पीछे मुड़कर देखते हैं तो (हम पाते हैं कि) राज्य ने इस वायरस का डटकर मुकाबला किया। इस वायरस ने दुनियाभर में दूरगामी असर डाला है।’’ उन्होंने यह भी चेतावनी दी कि कोई भी मास्क लगाना, हाथ धोना और एक दूसरे के बीच दूरी बनाना नहीं भूले। पिछले 24 घंटे में, 59,759 नमूनों की जांच की गई और संक्रमण दर 10.51 प्रतिशत है। अब तक, 95,76,795 नमूनों की जांच की गई है। राज्य में संक्रमण से 18 और लोगों की मौत होने से मृतकों की संख्या बढ़कर 3722 हो गई।पिछले 24 घंटे में ब्रिटेन से लौटा एक व्यक्ति भी संक्रमित पाया गया। शनिवार को जितने संक्रमित पाये गये उनमें 51 स्वास्थ्यकर्मी, 81 बाहर से लौटे लोग हैं तथा 5,725 लेाग ऐसे हैं तो संक्रमितों के संपर्क में आकर संक्रमित हुए। फिलहाल 2,17,434 लोग निगरानी में हैं जबकि 11,508 अस्पताल में भर्ती हैं।